Liderul PSD Liviu Dragnea, a creionat, anterior, portretul premierului pe care îl va propune preşedintelui Klaus Iohannis, el menţionând că acesta va fi "bărbat", dar şi membru PSD, cu carnet de partid.

Dragnea a mai spus că niciuna dintre variantele vehiculate până acum în presă nu va fi premier.

Florin Georgescu nu are carnet de partid şi nu este membru PSD, el fiind membru al conducerii BNR, iar numele său a mai fost vehiculat în cursul săptămânii trecute de presă pentru poziţia de premier.

Dragnea, întrebat dacă va supune votului CExN numele premierului: Voi cere mandat

Preşedintele PSD Liviu Dragnea a fost întrebat, marţi, dacă va supune votului Comitetului Executiv Naţional (CExN) al PSD numele premierului cu care se va merge la consultările de la Cotroceni, el arătând că va încerca să "îşi exercite autoritatea" şi că "va cere mandat".



"Mâine o să încerc să îmi exercit autoritatea şi să cer mandat din partea colegilor mei şi sper să am acest vot", a răspuns Dragnea.

Întrebat, ulterior, dacă va cere acest mandat membrilor CExN fără a le spune care va fi numele premierului cu care se va merge la Cotroceni, Dragnea a răspuns: "Daţi-mi voie să le spun lor".

CExN al PSD a fost convocat pentru miercuri la ora 9.00, înaintea consultărilor, unde PSD a fost invitat la ora 11.00.

Cel mai probabil, Dragnea nu va dezvălui numele premierului cu care va merge la Cotroceni, ci va cere un mandat, respectiv un cec în alb, pentru a discuta, respectiv negocia în cadrul consultărilor cu şeful statului.